**ELŐTERJESZTÉS**

**Szombathely Megyei Jogú Város Közgyűlésének 2018. április 26-i ülésére**

**Javaslat közösségi szolgálattal kapcsolatos döntés meghozatalára**

Szombathely Megyei Jogú Város Önkormányzata 2013. óta támogatja a Vasi Diákközösségi Szolgálat (a továbbiakban: Közösségi Szolgálat) működését. A Közösségi Szolgálat – a szombathelyi középiskolákkal és a városban működő vállalatokkal, intézményekkel kötött megállapodás alapján – biztosítja a középiskolai tanulók számára kötelező közösségi szolgálat koordinálását és eredményes működését. A Közösségi Szolgálat 2017. január 31. napjáig a Nyugat-magyarországi Egyetem Regionális Pedagógiai Szolgáltató és Kutató Központjának szervezeti keretei között működött. 2017. február 1. napjával az oktatásért felelős miniszter döntése alapján a szombathelyi szervezeti egységek az Eötvös Loránd Tudományegyetem szervezetébe olvadtak be. Az Eötvös Loránd Tudományegyetem a kiváló szervezeti egységek tekintetében a Nyugat-magyarországi Egyetem általános és teljes jogutódja lett. Előzőeket figyelembe véve Önkormányzatunk a Közösségi Szolgálat támogatására vonatkozóan a jogutód ELTE Savaria Regionális Pedagógiai Szolgáltató és Kutató Központtal 2017. május 10. napján együttműködési megállapodást kötött.

2018. március 18-án kelt levelében az ELTE Savaria Regionális Pedagógiai Szolgáltató és Kutató Központ főigazgatója arról tájékoztatta Önkormányzatunkat, hogy az Eötvös Loránd Tudományegyetem a Közösségi Szolgálat működtetését nem tekinti alapfeladatnak, így a Közösségi Szolgálat Irodájának működtetését 2018-tól nem támogatja. Kérte Önkormányzatunk segítségét arra vonatkozóan, hogy a Közösségi Szolgálat irodájának működtetéséről a jövőben az Önkormányzat gondoskodjon.

Az Eötvös Loránd Tudományegyetemmel, valamint az ELTE Savaria Regionális Pedagógiai Szolgáltató és Kutató Központtal történt egyeztetések alapján javasolom a Tisztelt Közgyűlésnek, hogy 2018. július 1. napjától a Polgármesteri Hivatal Köznevelési, Sport és Ifjúsági Irodája szervezetében biztosítsa a Közösségi Szolgálat feladatának ellátását.

A Közösségi Szolgálat irodájában a feladatellátást 1 fő főállású (pedagógus végzettséggel rendelkező), és 1 fő megbízási szerződéssel foglalkoztatott személy látja el. Az Ő tovább foglalkoztatásukkal biztosítható a feladat ellátása.

A foglalkoztatáshoz (1 fő főállásban, 1 fő megbízással) szükséges fedezet az Önkormányzat 2018. évi költségvetéséről szóló 3/2018. (II.21.) önkormányzati rendelet 8. számú mellékletében, a Közösségi Szolgálat támogatására nevesített 7 millió Ft összeg terhére biztosítható. Az ELTE-vel – az előzőekben leírtakra tekintettel – a 2018. évi támogatásra vonatkozóan támogatási szerződés nem került megkötésre, továbbá az ELTE az egyeztetés során jelezte, hogy a Közösségi Szolgálat működtetésével összefüggő 2018. évi támogatásra nem tart igényt, így a 7 millió Ft összeg egésze rendelkezésre áll.

Előzőek alapján

* az ELTE Savaria Regionális Pedagógiai Szolgáltató és Kutató Központtal megkötött együttműködési megállapodást 2018. június 30. napjával meg kell szüntetni, továbbá
* a Közösségi Szolgálat 1 fő főfoglalkoztatású alkalmazottjának 2018. július 1. napjától történő átkerülésére tekintettel módosítani szükséges a Polgármesteri Hivatal létszám-előirányzatát és Szervezeti és Működési szabályzatát.

A fentiekben részletezett feladatok során jelentkező adminisztratív terhek csökkentése, továbbá az Aktív Időskor elnevezésű programmal összefüggő feladatok segítése érdekében javaslom továbbá, hogy 2018. május 1. napjától egy megváltozott munkaképességű, részmunkaidős státusz kerüljön létrehozásra az Egészségügyi és Közszolgálati Osztályon közvetlenül az osztályvezető irányítása alatt.

A fenti megkeresést megelőzően már felmerült, hogy a Polgármesteri Hivatal belső kontrollrendszerét érintő jogszabályi környezet változása és az ennek megfelelő működési feltételek biztosítása miatt szükségessé válhat az e feladatokat ellátó szervezeti egység személyi állományának bővítése. Ennek megoldására javaslatot teszek továbbá arra, hogy az Egészségügyi, Kulturális és Koordinációs Irodán időközben megüresedett 1 fő, köztisztviselői státusz 2018. május 1. napjától kerüljön áthelyezésre a feladatot ellátó Informatikai, Minőségügyi és Gondnoksági Kabinet szervezeti egységbe.

A fenti javaslatok elfogadásával a Hivatal költségvetési rendeletben meghatározott engedélyezett létszáma 2018. május 01. napján 0,5 státusszal, 233 főről 233,5 főre, 2018. július 01. napján további 1 státusszal, 233,5 főről 234,5 főre emelkedik.

Kérem a Tisztelt Közgyűlést, hogy az előterjesztést megtárgyalni, és a határozati javaslatot jóváhagyni szíveskedjék.

**Szombathely, 2018. április „ ”**

**(: Dr. Puskás Tivadar :)**

**I.**

**HATÁROZATI JAVASLAT**

**……../2018. (IV.26.) Kgy. számú határozat**

1. A Közgyűlés a Polgármesteri Hivatal létszám-előirányzatát 2018. május 1. napjával 0,5 fővel, 233 főről 233,5 főre növeli, továbbá hozzájárul az előterjesztésben megjelölt 1 fő köztisztviselői státusz osztályok közötti átcsoportosításához. A Közgyűlés a 0,5 státusz költségvetési fedezetét biztosítja.
2. A Közgyűlés a Polgármesteri Hivatal Szervezeti és Működési Szabályzatának módosítását az előterjesztéshez csatolt 1. sz. melléklet szerinti tartalommal megegyezően jóváhagyja. A Közgyűlés felhatalmazza a polgármestert és a jegyzőt, hogy a fenti módosításokkal egységes szerkezetbe foglalt Szervezeti és Működési Szabályzatot aláírja.

**Felelős:** Dr. Puskás Tivadar polgármester

Molnár Miklós alpolgármester

Dr. Károlyi Ákos jegyző

/a végrehajtás előkészítéséért:

Nagyné dr. Gats Andrea, a Jogi, Képviselői és Hatósági Osztály vezetője,

Stéger Gábor, a Közgazdasági és Adó Osztály vezetője/

**Határidő:** 2018. április 30., illetve a költségvetési fedezet biztosítására vonatkozóan az Önkormányzat 2018. évi költségvetési rendeletének soron következő módosítása

**II.**

**HATÁROZATI JAVASLAT**

**……../2018. (IV.26.) Kgy. számú határozat**

1. Szombathely Megyei Jogú Város Közgyűlése a „Javaslat közösségi szolgálattal kapcsolatos döntés meghozatalára” című előterjesztést megtárgyalta. A Közgyűlés egyetért azzal, hogy a Vasi Diák Közösségi Szolgálat feladatának ellátását 2018. július 1. napjától az Önkormányzat a Polgármesteri Hivatal Köznevelési, Sport és Ifjúsági Irodája szervezeti keretében biztosítsa.
2. A Közgyűlés az 1. pontban foglalt feladatellátással összefüggésben a Polgármesteri Hivatal létszám-előirányzatát 2018. július 1. napjával 1 fővel, 233,5 főről 234,5 főre növeli, továbbá az Oktatási Kiadásokban a Közösségi Szolgálat támogatására rendelkezésre álló 7 millió Ft összeget átcsoportosítja a Polgármesteri Hivatal költségvetésébe.
3. A Közgyűlés a Polgármesteri Hivatal Szervezeti és Működési Szabályzatának módosítását az előterjesztéshez csatolt 2. sz. melléklet szerinti tartalommal megegyezően jóváhagyja. A Közgyűlés felhatalmazza a polgármestert és a jegyzőt, hogy a fenti módosításokkal egységes szerkezetbe foglalt Szervezeti és Működési Szabályzatot aláírja.
4. A Közgyűlés felhatalmazza a polgármestert, hogy az ELTE Savaria Regionális Pedagógiai Szolgáltató és Kutató Központtal 2017. május 10. napján megkötött együttműködési megállapodás megszüntetésére vonatkozó megállapodást aláírja.
5. A Közgyűlés felkéri a jegyzőt, hogy a Vasi Diák Közösségi Szolgálat feladatának ellátásával összefüggésben a szükséges munkáltatói intézkedéseket tegye meg.

**Felelős:** Dr. Puskás Tivadar polgármester

Koczka Tibor alpolgármester

Molnár Miklós alpolgármester

Dr. Károlyi Ákos jegyző

/a végrehajtás előkészítéséért:

dr. Bencsics Enikő, az Egészségügyi és Közszolgálati Osztály vezetője,

Nagyné dr. Gats Andrea, a Jogi, Képviselői és Hatósági Osztály vezetője,

Stéger Gábor, a Közgazdasági és Adó Osztály vezetője/

**Határidő:** azonnal /az 1. és 3. pontok vonatkozásában/

az Önkormányzat 2018. évi költségvetési rendeletének soron következő módosítása /a 2. pont vonatkozásában/

2018. június 30. /a 4. és 5. pontok vonatkozásában/